ক্বারী হুসাইন মেহসুদ

ক্বারী হুসাইন আহমেদ মেহসুদ ( পশতু/ উর্দু : قاارى حسین احمد; ৬ ডিসেম্বর, ১৯৮৮ - ৭ অক্টোবর, ২০১০ খ্রি.) ছিলেন তেহরিক-ই-তালেবান পাকিস্তানের (টিটিপি) একজন শীর্ষ লেফটেন্যান্ট ও আত্মঘাতী বোমা হামলাকারী স্কোয়াডের সংগঠক।  তিনি হাকিমুল্লাহ মেহসুদের চাচাতো ভাই ছিলেন। 

 শিক্ষা 
হুসাইন চার বছর বিখ্যাত জামিয়া ফারুকিয়ায় পড়াশোনা করেন, যা পাকিস্তানের করাচিতে অবস্থিত।

 সামরিক কার্যক্রম 
তিনি দক্ষিণ ওয়াজিরিস্তানে একটি আত্মঘাতী হামলাকারী প্রশিক্ষণ শিবিরের পরিচালক ছিলেন।Roggio, Bill (2008-05-25). "Taliban commander Qari Hussain survived military operation in Waziristan". The Long War Journal. সেখানে তিনি তেহরিক-ই-তালেবান পাকিস্তানের সদস্যদের আত্মঘাতী অভিযানের জন্য প্রশিক্ষণ দিতেন। এর মাধ্যমে পাকিস্তান সরকারের বিরুদ্ধে বিভিন্ন সহিংস কর্মকাণ্ডে সক্রিয়ভাবে জড়িত ছিলেন। ২০০৭ সালের মে মাসে তিনি ফাটা অঞ্চলে একাধিক হামলার নির্দেশনা দেওয়ার অভিযোগ অভিযুক্ত হন। এসব হামলার মধ্যে ছিল উপজাতীয় প্রবীণ ও সরকারি প্রশাসনিক কর্মকর্তাদের লক্ষ্য করে হত্যাকাণ্ড ও পুলিশের উপর আক্রমণ। এর ফলে বহু সাধারণ নাগরিকের প্রাণহানি ঘটে। তার এই সহিংস কর্মকাণ্ডের মাত্রা এতটাই বেড়ে যায় যে, এর ফলে বায়তুল্লাহ মেহসুদের ( তৎকালীন তেহরিকে তালেবানের আমির) সঙ্গে তার মতবিরোধ সৃষ্টি হয়। ২০০৭ সালের ১ জুন মেহসুদ ক্বারী হুসাইনের ১৭ জন সহযোগীকে আটক করেন এবং হুমকি দেন যে, তারা যদি দায় স্বীকার না করে, তবে তাদের হত্যা করা হবে। কারণ হুসাইন অনুমতি ছাড়াই খাইবার জেলার রাজনৈতিক কর্মকর্তা পীর আমির উদ্দিন শাহের বাড়িতে এক নৃশংস হামলা চালান, যার ফলে অতিথি ও পরিবারের অনেকেই নিহত হন। তবে এই ঘটনার পরও হুসাইন তালেবান বাহিনীর এক গুরুত্বপূর্ণ কমান্ডার হিসেবে থেকে যান।

২০০৮ সালের জানুয়ারি মাসে তাঁর বাড়ি ধ্বংস হওয়ার পর পাকিস্তানি সংবাদমাধ্যমে খবর প্রকাশিত হয় যে তিনি নিহত হয়েছেন। কিন্তু কয়েক মাস পর ২০০৮ সালের মে মাসে তিনি নিজেই পাকিস্তানি সংবাদমাধ্যমের সামনে এসে এই গুজব অস্বীকার করেন। ২০০৯ সালের ২৩ জুন দক্ষিণ ওয়াজিরিস্তানের মাকিন অঞ্চলে এক বিমান হামলায় তাঁকে আবার মৃত ঘোষণা করা হয়;  কিন্তু তিনি সাংবাদিকদের ফোন করে জানান যে, তিনি জীবিত আছেন।

এই ঘটনার কিছুদিন পর পাকিস্তান সরকার তাঁর গ্রেপ্তার বা হত্যার জন্য ১ কোটি রুপি পুরস্কার ঘোষণা করে। ২০০৯ সালের ২ নভেম্বর এই পুরস্কার বাড়িয়ে ৫ কোটি রুপি (প্রায় ৬ লক্ষ মার্কিন ডলার) করা হয়।

প্রেস ট্রাস্ট অব ইন্ডিয়ার এক প্রতিবেদনে উল্লেখ করা হয় যে, ২০১০ সালের ১৪ জানুয়ারি উত্তর ওয়াজিরিস্তানে এক মার্কিন ড্রোন হামলায় হুসাইন নিহত হন এবং এই হামলায় তালেবান নেতা হাকিমুল্লাহ মেহসুদও নিহত হন বলে ধারণা করা হয়। তবে পরে হুসাইন স্থানীয় সাংবাদিকদের ফোন করে দাবি করেন, মেহসুদ জীবিত আছেন। এর কিছুদিন পর দ্য নিউজ ইন্টারন্যাশনাল জানায়, পাকিস্তান ও মার্কিন যুক্তরাষ্ট্রের শীর্ষ সূত্রগুলি নিশ্চিত করেছে যে, হুসাইন ওই একই হামলায় নিহত হয়েছেন। কিন্তু ২০১০ সালের মার্চে তিনি রেডিফ.কমের সঙ্গে এক সাক্ষাৎকারে হাজির হন এবং মেহসুদের মৃত্যুর খবর অস্বীকার করেন।

এরপর ২০১০ সালের টাইমস স্কয়ার কার বোমা হামলার প্রচেষ্টার দায় তিনি স্বীকার করেন। তেহরিক-ই-তালেবান পাকিস্তানের নামে প্রকাশিত এক অডিও বার্তায় ( ইউটিউবে প্রকাশিত) হুসাইন বলেন, নিউ ইয়র্কে এই বোমা হামলার চেষ্টা তাঁদের পরিকল্পিত ছিল। পাকিস্তানি কর্তৃপক্ষের ধারণা অনুযায়ী, অভিযুক্ত পাকিস্তানি-মার্কিন নাগরিক ফয়সাল শাহজাদ হুসাইনের ঘনিষ্ঠ সহযোগী মোহাম্মদ রেহানের মাধ্যমে তাঁর সঙ্গে পরিচিত হন এবং পাকিস্তানে হুসাইনের কাছ থেকেই বিস্ফোরক প্রশিক্ষণ নিয়ে যুক্তরাষ্ট্রে ফিরে গিয়ে হামলার চেষ্টা করেন।

২০১০ সালের ১৫ অক্টোবর একাধিক প্রতিবেদনে প্রকাশিত হয় যে, হুসাইন মার্কিন ড্রোন হামলায় নিহত হয়েছেন। জিও টিভি জানায়, ২ অক্টোবর দত্তা খেল এলাকায় হুসাইন ও পাঁচজন তুর্কি যোদ্ধা নিহত হন। তবে প্রেস ট্রাস্ট অব ইন্ডিয়া জানায়, ৭ অক্টোবর মিরামশাহ শহরের জঙ্গল খেল এলাকায় তিনি তিনজন সহযোগীসহ নিহত হন। তালেবান মুখপাত্র আজম তারিক এসব খবর অস্বীকার করেন। কিন্তু এর পর থেকে কারী হুসাইন কখনোই গণমাধ্যমের সঙ্গে যোগাযোগ করেননি।

অবশেষে, ২৬ অক্টোবর এশিয়া টাইমস জানায় যে, একজন উচ্চপদস্থ তালেবান সদস্য ও এক সন্ত্রাসবিরোধী বিশেষজ্ঞ নিশ্চিত করেছেন, হুসাইন ৭ অক্টোবর মির আলির খুশালি উপ-অঞ্চলে নিহত হয়েছেন।

 মৃত্যু 
২০১০ সালের ডিসেম্বরে তেহরিক-ই-তালেবান পাকিস্তান আনুষ্ঠানিকভাবে ক্বারী হুসাইনের মৃত্যুর বিষয়টি নিশ্চিত করে।

 তথ্যসূত্র 

বিষয়শ্রেণী:সশস্ত্র সংঘর্ষ অনুযায়ী ২১শ শতাব্দীর ব্যক্তি
বিষয়শ্রেণী:পাকিস্তানি ব্যক্তি
বিষয়শ্রেণী:তেহরিকে তালেবান পাকিস্তানের সদস্য